Vonnisoplegging uitgestel van twee wat vals klagte van rassisme indien(Grafika: Mnn.com) Die vonnisoplegging van twee polisielede wat ŉ kollega valslik daarvan beskuldig het dat sy die k-woord gebruik het, is tot die einde van volgende maand uitgestel. AO Sedisa Tikoe en AO Chris Mphana is vroeër vandeesmaand aan verskeie strafregtelike klagte skuldig bevind waaronder crimen injuria, regsverydeling, meineed en aanranding. Hulle het hul eertydse bevelvoerder, lt.kol. Annemarie Oosthuizen, in 2017 valslik daarvan beskuldig dat sy die k-woord gebruik het. Hulle het haar boonop met geweld gedreig. Maroela Media het vroeër berig Oosthuizen het destyds dissiplinêre stappe ingestel teen die twee junior lede onder haar bevel nadat hulle hul aan wangedrag skuldig gemaak het. In reaksie op die tugstappe het die twee ŉ klag van crimen injuria teen Oosthuizen ingedien deur aan te voer sy het die k-woord gebruik om na hulle te verwys. ŉ Voormalige intern, Elizabeth Sechele, het na vore getree om teen hulle te getuig, selfs al is sy later geïntimideer en het sy vir haar lewe gevrees. Oosthuizen is tydens ŉ departementele verhoor van die polisie onskuldig bevind op al die aanklagte van wangedrag. Tydens die verhoor is ook bevind dat die adjudantoffisiere en hul getuie blatant onder eed leuens vertel het. Ten spyte hiervan het die polisie steeds geen departementele stappe teen die twee gedoen nie. Solidariteit, wat Oosthuizen in die hof verteenwoordig het, het daarna ŉ arbeidsdispuut ingevolge die Wet op Billike Indiensneming namens Oosthuizen na die arbeidshof in Johannesburg verwys.